Langåra naturreservat

Langåra naturreservat utgjør to separate områder på øya Langåra utenfor Brønnøya i Asker. Øya består av sedimentære bergarter fra epokene ordovicium og silur. Lagdelingen av bergartene vises godt mot sørøst, og det sørvestre verneområdet er typelokalitet for Langåraformasjonen. De kalkrike bergartene gir grobunn for rik vegetasjon, blant annet i naturtypen kalktørreng. Her finnes blant annet lakrismjelt, skogkløver, rødknapp og slåpetorn. I det nordøstre området finnes også bukter med sump og strandeng. På strandengene finner vi blant annet saltsiv og den rødlistede tusengylden. Det finnes også fjøresauløk, fredløs, dverggylden og asparges med flere. Både vegetasjon og dyreliv i reservatet er fredet mot skade og ødeleggelse. Det må heller ikke iverksettes tiltak som kan endre naturmiljøet, og teltslagning og bålbrenning er forbudt i reservatet. Dessuten er det forbudt å hamre, bore eller sprenge samt samle prøver fra fast fjell, og det må heller ikke males eller risses på fjellet. Referanser